***Najukkami Ataatsimtititaliap ataatsimiittarneri***

**§ 1.** Najukkami Ataatsimiititaliap ataatsimiinneri tamanut ammasuupput.

*Imm. 2.* Kialluunniit Najukkami Ataatsimiititalip ataatsimiinneri ammasut najuuffigisinnaavai eqqissisimasumik torersumillu pissuseqarnissamik piumasaqaateqarneq sianigalugu. Tusarnaartup oqaluuserinninnerit akornusersorpagit Siulittaasup pineqartoq imaluunniit pisariaqartinneqarpat tusarnaartut tamaasa ataatsimiinnermit qimagutsissinnaavai. Siulittaasup immikkut inissat tusagassiorfiit sinniisuisa atugassaat inniminnersinnaavai.

*Imm. 3*. Najukkami Ataatsimiititaliap ataatsimiinneri TV-mut imaluunniit radiumut immiunneqarnissaat ataatsimiititaliap akuerisinnaavaa.

**§ 2**. Ilaasortaq Najukkami Ataatsimiititaliap ataatsimiinnissaani ataatsimeeqataasinnaajunnaaruni tamatuminnga siulittaasoq ataatsimiinnissaq sapinngisamik ullunik tallimanik sioqqullugu nalunaarfigissavaa. Ataatsiminnerni ataasiakkaani ataatsimiinnerup imaqarniliornerani allanneqartassaaq ilaasortaq kina ataatsimeeqataasimannginnersoq.

***Oqaluuserisassat nassiussorneqarnerat suliassallu saqqumitinneqarnerat***

**§ 3.** Ataatsimiinnissaq kingusinnerpaamik ullunik 14-nik sioqqullugu allakkatigut suliassaq oqaluuserineqassasoq qinnutigineqarsimappat taanna siullermik ataatsimiinnissami oqaluuserisassanut siulittaasumit ilanngunneqassaaq.

*Imm. 2.* Ataatsimiinnissaq kingusinnerpaamik ulluinnarnik tallimanik sioqqullugu oqaluuserisassanut takussutissiap Najukkami Ataatsimiititaliap ilaasortanut tamanut nassiunneqarnissaa Siulittaasup isumagissavaa.

*Imm. 3.* Suliassaq ataatsimiinnissami oqaluuserisassanut ilanngunneqaraangat suliassap nalilerneqarnissaanut atugassat pisariaqartinneqartut - ilaasortanut nassiunneqareersimanngikkunik - kommunip allaffianiit innutaasunit tiguneqarsinnaassapput sivikinnerpaamik ulluinnarni sisamani ataatsimiinnissaq sioqqullugu. Tamatumunnga peqatigitillugu oqaluuserisassanut takussutissiaq saqqumitinneqassaaq.

***Aalajangiisinnaassuseq, ataatsimiinnerup aqunneqarnera suliassallu saqqummiunneqarnerat***

**§ 4.** Najukkami Ataatsimiititaliaq ilaasortat ikinnerpaamik pingasut peqataataappata aalajangiisinnaassuseqarpoq.

*Imm. 2.* Najukkami Ataatsimiititaliap ataatsimiinneri Siulittaasumit, taannalu pisinnaanngippat tullersortaanit aqunneqassapput. Siulittaasoq oqaluuserinninnerup aqunneqarnera ataatsimiinnerullu nalaani torersumik pissuseqarnissaq pillugu apeqqutit tamaasa aalajangiiffigisassavai. Aammattaaq immikkoortut taasiffiusussat Siulittaasup aaqqissuuttassavai.

*Imm. 3.* Kinaluunniit oqaaseqarumasoq Sulittaasumut saaffiginnissaaq, taassumalu ilaasortat piumasaqaateqarsimasut tulleriinneri malillugit oqaaseqartittassavai. Ilaasortat arlallit oqaaseqarumallutik ataatsikkut piumasaqaateqarpata Siulittaasup oqaaseqartussat tulleriinnilissavai. Oqaaseqartut Siulittaasuunngitsumik kipitinneqassanngillat.

*Imm. 4.* Ilaasortap kialluunniit torersumik pissuseqarnissap malinneqarnissaa pillugu Siulittaasup aalajangiinera malissavaa. Ilaasortaq ataatsimiinnermi ataatsimi marloriarluni torersumik pissuseqarnissamik peqquneqarsimappat Siulittaasup siunnersuuteqarneratigut ataatsimiinnermi tassani oqaaseqaqqissanngitsoq Najukkami Ataatsimiititaliap aalajangersinnaavaa.

**§ 5.** Suliassat ataatsimiinnermi oqaluuserineqassapput Siulittaasup tulleriinnilersuinera malillugu, taamaalillunilu oqaluuserisassanut takussutissiami tulleriinnilersuineq saneqqussinnaallugu.

*Imm. 2.* Ilaasortaq kinaluunniit ataatsimiinnerup aallartinnerani oqaluuserisassanut takussutissiaq pillugu, tassunga ilanngullugu oqaluuserisassat tulleriiaarneqarnerat pillugu apeqqutinut oqaaseqarnissaminik aammalu oqaluuserisassat matoqqasumi oqaluuserisassanut nuunneqarnissaannik akerlianilluunniit piumasaqaateqarsinnaavoq.

***Oqaluuserinninnerni taasinernilu ilaasortat peqataanissaat***

**§ 6.** Ilaasortat ilaat suliassami aalajangersimasumi inuttut ima soqutigisaqartiginersoq, suliassamillu taassuminnga Najukkami Ataatsimiititaliap oqaluuserinninnerani taasineranilu peqataanngitsoortariaqarnersoq, Najukkami Ataatsimiititaliap aalajangiiffigissavaa. Taamatut pisoqartillugu suliassap saqqummiunneqarnerani, oqaluuserineqarnerani taasissutigineqarneranilu pineqartup ini ataatsimiiffik qimassavaa.

*Imm. 2.* Ilaasortap pissutsinik suliassanilu aalajangersimasuni inuttut soqutigisaqarnini pissutigalugu ataatsimiissutiginninnerni taasinernilu peqataasinnaanerminut nalornisoornartoqartillugu Nujakkami Ataatsimiititaliaq ilisimatissavaa.

***Taasinerit, allannguutissanut aamma ilaannakortumik allannguutissanut siunnersuutit***

**§ 7.** Taasinerit ingerlanneqassapput ilaasortat nappaanerisigut imaluunniit tamanut nalunaarutiginerisigut.

*Imm. 2.* Inatsisitigut allanik maleruagassaqanngikkaangat aalajangiinerit tamarmik amerlanerussuteqarnikkut aalajangiivigineqartassapput.

*Imm. 3.* Siulittaasoq isumaqaruni suliassap qanoq inaarneqarnissaa ima nalorninaatsigisoq taasissutigineqarnissaa pisariaqarani tamanna oqaatigissavaa suliassap qanoq inaarneqarneratut isummani oqaatigiitigalugu. Taassuma kingorna ilaasortat arlaannaalluunnit taasinissamik piumasaqaateqanngippat Siulittaasup oqaatigisinnaavaa suliassaq naammassineqartoq inaarneqarneratut isummani naapertorlugu.

*Imm. 4.* Taasineq allattuilluni taasiffilerluni ingerlanneqassaaq, tamannalu Siulittaasumit isumagineqassaaq tunniunneqarlunilu ilaasortaq ataaseq amerlanerilluunniit piumasaqaateqarpata.

***Amerlanerussuteqarnikkut qinersinerit***

**§ 8.** Siulittaasumik, tullersortaanik ,inunnillu ataasiakkaanik allanik qinersinerit, ingerlanneqassapput amerlanerussuteqarluni qinersinikkut.

*Imm. 2.* Amerlanerussuteqarluni qinersinikkut qinigaassaaq qinigassaq taasinerit affaanit amerlanerusunit (taasinernik amerlanerpaanik) taaneqartoq. Qinigassaq taasinerit affaanit amerlanerusunit taaneqanngippat qinigassat marluk amerlanerpaanit taaneqarsimasut akornanni aalajangersimasumik qinersisoqassaaq, aalajangersimasumik qinersisoqarnerani taasinerit amerlaqatigiippata amerlanerpaamik taaneqartut akornanni marluk qinigassanngortinneqassasut makitsinikkut aalajangerneqassaaq. Tassani taasinerit amerlaqatigiippata makitsinikkut aalajangiineqassaaq.

**§ 9.** Najukkami Ataatsuimiititaliap ataatsimiinnerini aalajangiinerit allanneqassapput Najukkami Ataatsimiititaliap allattaanit aalajangiinernut imaqarniliami. Siulittaasup oqaatigissavai suut allanneqassanersut.

*Imm. 2.* Ilaasortaq kinaluunniit piumasaqarsinnaavoq isummani allaasoq naatsumik imaqarniliami allanneqaqqullugu.

*Imm. 3.* Aalajangiinernut imaqarniliaq ataatsimiinnerit naammassinerini, allanneqarsimasut atuarneqareeraangata, ilaasortanit ataatsimeeqataasimasunit tamanit atsiorneqassaaq. Ilaasortat taasisimanertik imaluunnit pissutsit allat innersuutigalugit aalajangiinernut imaqarniliaq atsiorumanngissinnaanngilaat.

**§ 10.** Ilaasortaq kinaluunniit suleriaasissami aalajangersakkat qanoq paasineqarnissaannik Siulittaasup aalajangiinera malissallugu pisussaatitaavoq, apeqqutilli Najukkami Ataatsimiititaliap tullianik ataatsimiinnissaani saqqummiunneqarsinnaatitaapput.

***Suleriaasissami allannguutit***

**§ 11.** Suleriaasissaq manna atortuulersinneqarpoq ulloq 1. oktober 2021.

Taamaalilluni akuersissutigineqarpoq Kommunalbestyrelsip ataatsimiinnerani ulloq 27. september 2021.

Palle Jerimiassen

Borgmester / Nick Nielsen

 Pisortaaneq